《夏日邀陈昌箕魂惟度许九日周釜山小集依韵酬陈昌箕》
清代·王广心

偶与仙翁草阁期，清尊碧簟昼栖迟。才名不忝三君后，人物能谈万历时。

绮季行藏岩桂老，少陵家国杜鹃知。可堪日暮山阳笛，泪落江城自咏诗。

作者简介：江南华亭人，字伊人，号农山。顺治六年进士，历官御史。巡视京、通二仓，理剔漕政之弊，疏凡三十余上。工诗，沉博秾丽。有《兰雪堂稿》。